廟下候風呈同行
作者：孔武仲
朝代：宋

paragraphs: 楚水千百源，洞庭爲壯觀。
勢居七澤右，地裂荆吳半。
而我泛扁舟，飄然一歸雁。
來之豈爲益，去亦未足算。
胡不吹清波，縱發如飛翰。
朝辭廟山曲，午泊巴陵岸。
况有三面風，迎送俱無間。
定非偏薄厚，以掇行旅訕。
奈何苦流滯，兀兀晨復旰。
采芹朝當蔬，伐竹暮供爨。
舟師三十人，餓虎奔芻豢。
使之裹糧絕，慮有探囊患。
二王東南望，貌像頗輝煥。
歌鼓歲無休，香燈夜侵旦。
我爲江湖士，乞靈從弱冠。
四到祠宫下，霜髯今已燦。
王其故舊卹，勿以塗人看。
尊師况慈忍，善道陰有賛。
王心或未回，師頰固宜緩。
靈珓似見許，歸來整檣幔。